六月晦送孫少劉
作者：張九成
朝代：宋

paragraphs: 三年相處如弟兄，他時當以名節稱。
文章爛若蜀江錦，行義清勝萬壑冰。
龜山先生今往矣，我於吾子見典型。
青衫半百官嶺下，衆論稱屈氣甚平。
乃知胸中萬鈞重，此外真成一髮輕。
道如未央神明臺，雖高自可階級登。
卷之不殊方寸小，舒之足以蘇疲氓。
我衰退縮如蝸螺，愛子對我懷抱清。
平生艱苦今已老，空歎白首都無成。
看公權奇非凡骨，努力吾道謹其行。